**Газета Медицина для Вас № 14 от 31.10.18г**

**АИТВ жұқпасы және кемсітушілік**

АИТВ – адамның иммун тапшылығы вирусы, жұқпа ағзаға еңгеннен кейін, адам ағзасын қорғайтын иммундық жасушаларды бұзып, уақыт өте келе ЖИТС-қа әкелетін әлеуметтік маңызы бар аурулардың қатарына жатады.Ал, ЖИТС – жұқтырылған иммун тапшылық синдромы, АИТВ жұқпасының соңғы сатысы.

Зертханалық зерттеу нәтижесінде АИТВ-жұқпасы деген диагноз қойылғанда адамдарда үрей пайда болады, өйткені осы кезге әзірше аталған ауруды құлан-таза емдеп жазатын дәрілік заттар табылған жоқ. Дегенмен, АИТВ-жұқтырған адам тұрақты бақылау мен тиісті емделген жағдайда кәдімгідей ел қатарлы өмір сүре алады.

Алайда, бұндай жағдайды қоғам қате қабылдауының нәтижесінде спидофобияға итермелейді. Осы жұқпа ашылғаннан бастап, 30 жылдан астам уақыт өтті. Содан бері көптеген ойлар қалыптасып, адамдар әр түрлі мифтер ойлап тапты. Ақпараттың аздығынан және қате қабылдауынан СПИДофобия туындайды да, кемсітуді туғызатын психологиялық бұзылысқа соқтырады. Ғаламтордан АИТВ жұқпасы туралы теріс пікірдегі мақалаларды оқып, бейнероликтер көріп, аудиороликтер естігеннен кейін, кейбір адамдарда АИТВ жұқпасын жұқтырып аламын деген ойлар пайда болады. Мысалы, АИТВ жұқпасы мына жағдайларда: ауа, су, тұрмыстық қатынас арқылы; түшкіру, сүйісу, қол алысу, құшақтасу, вирусты жұқтырған адаммен бірге бассейнде, моншада жуынғанда, ыдыс аяқ, киім-кешек және басқаларын ортақ қолданған кезде, жәндіктер, жануарлар тістегенде жұғып кетеді деген қате пікірлер. Соның салдарынан қоғам арасында кемсітушілік пайда болды.

Кемсітушілік (дискриминация) – таңбалаумен (стигма) пайда болатын жағымсыз қылық, адам құқығын бұзушылық, қысым көрсетушілікпен көрсетіледі. Өкінішке қарай, кемсітушілік дүние жүзіндегі миллиондаған адамдардың өміріне келеңсіз әсерін тигізуі жалғасып келеді. Адамның иммун тапшылығы вирусынан туындаған кемсітушілік мәселесі - АИТВ жұқпасына қарсы күрестегі басты қиындықтардың бірі болып қалуда.

Айта кетсек, статистикалық көрсеткіш бойынша, қазір Астана қаласы бойынша жұғу жолдардың ішінде, жыныстық қатынас арқылы таралу көптеп жатыр. Жұқтырғандардың көбі 20-39 жас аралығындағы азаматтар, яғни, еңбекке қабілетті құлшынысы жоғары адамдар. АИТВ жұқпасы адамның жасын, жынысын, ұлтын таңдамайды.

Есте сақтаңыздар! АИТВ жұқпасы ауа-тамшы арқылы, тұрмыстық жанасуда, құрал-жабдықтарды ортақ қолданғанда жане тағы да басқа жолдармен сау адамға жұқпайды. Сондықтан, АИТВ-ға позитивті адаммен бір ортада, кеңседе, бөлмеде сізбен бірге отыруына болады. Өйткені, қазіргі таңда АИТВ жұқпасының ем-шарасы жоғарғы жетістіктерге қол жеткізді.

**Автор алдын алу бөлімінің эпидемиолог дәрігері - Г Каратаева**